เอเชียบอนด์ฟันด์ผุดกอง2
ธปท.แจ้งยุติกองทุนเอเชียบอนด์ฟันด์ 1 เตรียมโอนเงินที่เหลือใส่เอเชียบอนด์ฟันด์ 2
5 ก.ค. 2559

ธปท.แจ้งยุติกองทุนเอเชียบอนด์ฟันด์ 1 เตรียมโอนเงินที่เหลือใส่เอเชียบอนด์ฟันด์ 2
ธนาคารแห่งประเทศไทย (ธปท.) ออกประกาศว่า กลุ่มธนาคารกลางในภูมิภาคเอเชียตะวันออกและแปซิฟิกหรือ EMEAP ได้แจ้งยุติการดำเนินการของกองทุนพันธบัตรเอเชีย 1 (ABF1) เมื่อวันที่ 1 ก.ค.ที่ผ่านมา และโอนเงินลงทุนไปยังกองทุนพันธบัตรเอเชีย 2 (ABF2) เนื่องจากกองทุน ABF1 บรรลุวัตถุประสงค์ในการเป็นก้าวแรกของความร่วมมือในการพัฒนาตลาดพันธบัตรเอเชีย และทำให้เกิดการจัดตั้งกองทุน ABF2 ที่ลงทุนในพันธบัตรสกุลเงินท้องถิ่นของประเทศสมาชิกแล้ว และช่วยในการพัฒนาตลาดตราสารหนี้ในภูมิภาค
ทั้งนี้ EMEAP ประกอบด้วยธนาคารกลาง 11 แห่ง ได้แก่ ออสเตรเลีย สาธารณรัฐประชาชนจีน เขตบริหารพิเศษฮ่องกงแห่งสาธารณรัฐประชาชนจีน อินโดนีเซีย ญี่ปุ่น สาธารณรัฐเกาหลี มาเลเซีย นิวซีแลนด์ ฟิลิปปินส์ สิงคโปร์ และไทย ซึ่งในช่วงเริ่มต้นได้ลงขันด้วยทุนรวมกันที่ 3,000 ล้านเหรียญสหรัฐ ซึ่งเบื้องต้นแบ่งไปตั้งกองทุน ABF1 ประมาณ 1,000 ล้านเหรียญสหรัฐ
นอกจากนี้ ธปท.แจ้งด้วยว่า กองทุนเปิดดัชนีพันธบัตรไทยเอบีเอฟ ที่ลงทุนในพันธบัตรสกุลเงินบาทและเป็นส่วนหนึ่งของ ABF จะย้ายการจดทะเบียนซื้อขาย จากเดิมที่อยู่ตลาดตราสารหนี้ไปยังตลาดหลักทรัพย์แห่งประเทศไทย ในวันที่ 4 ก.ค.นี้ เพื่อเสริมสร้างสภาพคล่องและสะดวกแก่ผู้ลงทุน โดยปัจจุบันมีขนาดกองทุนประมาณ 8,500 ล้านบาท และ ณ สิ้นปี 2558 มีผลตอบแทนตั้งแต่จัดตั้ง 5.35% ต่อปี
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธปท. กล่าวว่า การโอนเงินลงทุนของกลุ่ม EMEAP จากกองทุน ABF1 ไปยังกองทุน ABF2 ซึ่งมีการกระจายไปยังกองทุน ABF Pan-Asia Bond Index Fund (PAIF) ที่ลงทุนใน8 ประเทศสมาชิก จะช่วยพัฒนาตลาดตราสารหนี้ในภูมิภาค และเนื่องจากกองทุนดังกล่าวเปิดให้นักลงทุนทั่วไปร่วมลงทุนได้ จึงเพิ่มช่องทางการลงทุนแก่นักลงทุนในประเทศสมาชิกด้วย